
À Punt mostra la grandiositat de la Setmana Santa d’Orihuela amb la passió de Divendres Sant i ‘El Caballero Cubierto’ de dissabte

Divendres Sant a les 18:45 h i Dissabte Sant a les 20.15 hores

Burjassot, dimecres 1 d’abril de 2026. À Punt posa la mirada en la Setmana Santa d’Orihuela, Festa d’Interés Turístic Internacional i una de les expressions religioses i culturals més destacades de tot Espanya i prepara ja les retransmissions en directe de dos jornades consecutives de processons plenes d’història i sentiment. 

Són la Processó General de la Passió de Divendres Sant i el Sant Soterrar de Crist amb ‘El Caballero Cubierto’, una de las figures més singulars de tota la Setmana Santa i sense dubte una de les imatges més característiques d’Orihuela. 

La Processó General de la Passió de Divendres Sant d’Orihuela, declarada Festa d’Interés Turístic Internacional, començarà en À Punt a partir de les 19.15 hores amb la “Convocatoria”, un pas característic que anuncia l’esdeveniment amb el tentineig de desenes de campanetes que pengen del seu tron. 

Participen 10 confraries, més de 8.000 natzarens, 1.200 músics, a més de dos centúries romanes i una Guàrdia Pretoriana, que recorren durant quatre hores els carrers i les places més emblemàtiques de la capital del Baix Segura. 

Com és tradicional s’exhibeixen al voltant de 32 passos de diverses confraries i germandats, molts d’ells obres d’art de gran valor incloent peces del mestre barroc Francisco Salzillo. Un ambient de respecte i emoció que travessa els carrers estrets i històrics del centre d’Orihuela.

Les narracions comptaran amb els comentaris de Ferran Cano i destacats especialistes en la matèria com a convidats com Àlex Vercher, expert en Art Sacro, comentarà la Processó General d'Orihuela.
Dissabte Sant, 4 d’abril, À Punt oferirà, des de les 20.15 hores, la processó del Sant Soterrar de Crist una representació que mostra com eren els festejos processionals per Setmana Santa durant els segles XVIII i XIX. Inclou elements de segles anteriors com el pas processional de la Insígnia de la Cruz i la seua institució del “Caballero Cubierto Porta-Estandarte”, que enguany representarà el prestigiós magistrat oriolà Luis Miguel García Lozano.

La història del “Caballero Cubierto” es remunta al 1750 i es reservava a un “grande de España” amb el privilegi de no llevar-se el barret en presència del monarca. A partir de 1687 el personatge va començar a portar l’estendard de la processó, un vellut negre, semblant a la bandera de la ciutat amb els atributs de la passió brodats i l’escut d’Orihuela. 

Des del segle XVII el “caballero cubierto”, vestit d’etiqueta, té la butla papal de creuar l’interior de la catedral sense llevar-se’l barret. 

L’acte comença amb la seua designació davant el bisbe de la diòcesi i l’alcalde de la ciutat, un discurs i de manera protocol·lària continua amb la processó amb la germandat que comença a l’església de les santes Justa i Rufina cap a la catedral.

